Paulus episcopus servus servorum Dei, universis Christi fidelibus presentes literas inspecturis, salutem et apostolicam benedictionem. Salvatoris æterni qui pro humano redimendo genere in ara crucis immolari non abnuit vices licet immeriti gerentes in terris, ad id nostri vota cordis desideranter exponimus, ut quos ipse pretiosissimi sanguinis aspersione reconciliare Deo curavit, quorumque regimen et gubernationem nobis commisit ad pietatis, charitatis et misericordiæ continuo exercenda, aliaque salubria et meritoria opera quibus de terrenis immarcessibiles thesauros recondere, nec non patriæ cœlestis possessores effici possint frequenter excitemus. Cum itaque sicut accepimus in Ecclesia prioratus conventualis et vere electivi Beatæ Mariæ de Charitate supra Ligerim, ordinis sancti Benedicti, Autissiodorensis diœcesis, una pia utriusque sexus Christi fidelium confraternitas, sub invocatione sanctissimi nominis Jesu, ad Dei omnipotentis laudem et animarum salutem proximique subventionem, non tamen pro hominibus unius specialis artis canonice instituta existat, cujus dilecti filii confratres quam plurima pietatis, charitatis et misericordiæ opera exercere consueverunt. Nos cupientes ut prædicti ac pro tempore existentes ejusdem confraternitatis confratres in hujusmodi piorum operum exercitio confoveantur ac magis ad ea imposterum exercenda, nec non alii Christi fideles ad dictam confraternitatem ingrediendam per amplius invitentur, dictaque ecclesia et in ea situm altare ipsius confraternitatis in debita veneratione habeantur et ab ipsis Christi fidelibus congruis frequententur honoribus, illique vero libentius ad ecclesiam et altare hujusmodi devotionis causa confluant, quo ex hoc dono cœlestis gratiæ uberius conspexerint se esse refectos de omnipotentis Dei misericordia, ac beatorum Petri et Pauli apostolorum ejus authoritate confisi, omnibus et singulis utriusque sexus Christi fidelibus vere pœnitentibus et confessis qui dictam confraternitatem de cætero ingredientur, die primi illorum ingressus, si sanctissimum Eucharistiæ sacramentum sumpserint, nec non tam ipsis quam ad presens et pro tempore existentibus dictæ confraternitatis confratribus et vere pœnitentibus et si fieri poterit confessis, ac sacra communione refectis, alias saltem contritis in eorum mortis articulo nomen Jesu, corde si ore nequiverint, invocantibus, indulgentiam plenariam, ipsisque confratribus similiter vere pœnitentibus et confessis, sacraque communione refectis, qui ecclesiam predictam in die festo ejusdem sanctissimi nominis Jesu die quarta decima januarii a primis vesperis usque ad occasum solis diei hujusmodi singulis annis devote visitaverint et inibi pro hæresium extirpatione et salute Romani pontificis, ac hæreticorum conversione sanctæque matris Ecclesiæ exaltatione et inter principes Christianos servanda pace, concordia et unione, pias ad Deum preces effuderint, quo die prædicto id fecerint et plenariam indulgentiam et omnium peccatorum suorum remissionem apostolica authoritate tenore presentium misericorditer in Domino concedimus et elargimur. Præterea eisdem confratribus qui similiter vere pœnitentes et confessi, ac sumpto eodem sanctissimo Eucharistiæ sacramento ecclesiam predictam in Assumptionis Nativitatis ac conceptionis et Annunciationis Beatæ Mariæ virginis festivitatibus etiam a primis vesperis usque ad occasum solis singularium festivitatum hujusmodi visitaverint septem annos et totidem quadragenas. Quoties vero divinis officiis in eadem ecclesia celebrandis aut congregationibus publicis vel secretis pro quocumque pio opere exercendo, aut processionibus ordinariis et extraordinariis tam predictæ confraternitatis quam aliis quibuscumque de licentia ordinarii celebrandis aut sepeliendis mortuis officiose interfuerint, vel dictum sanctissimum Eucharistiæ sacramentum dum ad aliquem infirmum defertur associaverint, aut qui facere impediti campanæ ad id signo dato genibus flexis semel orationem dominicam et salutationem angelicam pro dicto infirmo recitaverint; seu devium aliquem ad viam salutis reduxerint, et ignorantes Dei præcepta et alia quæ ad salutem sunt docuerint, et ex hujusmodi piis operibus aliquod egerint, toties sexaginta dies de injunctis eis aut alias quomodolibet debitis pœnitentiis authoritate et tenore præsentium etiam misericorditer in Domino relaxamus, præsentibus perpetuis futuris temporibus duraturis. Volumus autem quod si dicta confraternitas alicui archiconfraternitati aggregata sit, vel in futurum aggregetur seu quavis ratione pro illius indulgentiis consequendis aut de illis participandis uniatur vel alias quomodolibet instituatur, priores seu quævis aliæ literæ præter præsentes nullatenus suffragentur, sed ex tunc prorsus nullæ sint eo ipso. Quod si supradictæ ecclesiæ aliqua alia indulgentia perpetuo, vel ad tempus nondum elapsum duratura per nos concessa fuerit, eædem presentes nullius sint roboris vel momenti. Datum Romæ apud sanctum Petrum anno Incarnationis Dominicæ millesimo sexcentesimo septimo, idibus decembris, pontificatus nostri anno tertio.